'ทองคำ'ราคาร่วงต่ำสุดรอบ7เดือน
ทองคำทุบสถิติใหม่ ต่ำสุดรอบ 7 เดือนกว่า ราคาหลุด 2 หมื่นแล้ว
1 ส.ค. 2561

ทองคำทุบสถิติใหม่ ต่ำสุดรอบ 7 เดือนกว่า ราคาหลุด 2 หมื่นแล้ว
รายงานข่าวจากสมาคมค้าทองคำ เปิดเผยว่า วันที่ 31 ก.ค. ราคาทองคำในประเทศปรับลง 50 บาท โดยทองแท่งรับซื้อบาทละ 19,200 บาท ขายออกบาทละ 19,300  บาท  ทองรูปพรรณรับซื้อบาทละ 18,859.04  บาท และขายออกบาทละ 19,800  บาท  ราคาต่างประเทศอยู่ที่ 1,221 ดอลลาร์สหรัฐ/ออนซ์ ค่าเงินบาทอยู่ที่ 33.35 บาท/ดอลลาร์
บริษัท วายแอลจี บูลเลี่ยน อินเตอร์เนชั่นแนล ระบุว่า ราคาทองแท่งและทองรูปพรรณถือว่าเป็นราคาต่ำสุดในรอบ 7 เดือนกว่า นับจากวันที่ 13 ธ.ค. 2560 ที่ราคาทองคำแท่งอยู่ที่ 19,250 บาท และทองรูปพรรณอยู่ที่ 19,750 บาท เป็นผลมาจากราคาต่างประเทศเมื่อวันที่ 30 ก.ค. ปรับตัวลดลง 2.48  ดอลลาร์/ออนซ์ ถึงแม้จะได้รับแรงหนุนจากดอลลาร์ที่อ่อนค่าลง ขานรับการคาดการณ์ที่ว่าธนาคารกลางญี่ปุ่น (บีโอเจ) จะปรับลดการใช้นโยบายผ่อนคลายทางการเงิน ในการประชุมที่จะเสร็จสิ้น ซึ่งจะเป็นปัจจัยกดดันดอลลาร์ต่อเยน
ด้านธนาคารกรุงศรีอยุธยา คาดการณ์ว่าธนาคารกลางสหรัฐ (เฟด) ยังคงอัตราดอกเบี้ยในรอบนี้ และค่าเงินบาทจะอยู่ที่ระดับ 33.20-33.50/ดอลลาร์